*****

ΚΑΝΟΝΙΣΜΟΣ (ΕΟΚ) αριθ. 1258/87 ΤΗΣ ΕΠΙΤΡΟΠΗΣ

της 6ης Μαΐου 1987

που παρεκκλίνει από τον κανονισμό (ΕΟΚ) αριθ. 1729/78 περί των λεπτομερειών εφαρμογής που αφορούν την επιστροφή στην παραγωγή για τη χρησιμοποιούμενη στη χημική βιομηχανία ζάχαρη

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 229/87 (2), και ιδίως το άρθρο 9 παράγραφος 6,

Εκτιμώντας:

ότι ο κανονισμός (ΕΟΚ) αριθ. 1729/78 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3834/86 (4), εξαρτά από ορισμένες διοικητικές διαδικασίες τη δυνατότητα έκδοσης του πιστοποιητικού για την επιστροφή στην παραγωγή· ότι, λόγω κυρίως των προθεσμιών που είναι απαραίτητες για την εφαρμογή από τα κράτη μέλη του νέου καθεστώτος που ισχύει από την 1η Ιουλίου 1986, οι διαδικασίες αυτές δεν μπόρεσαν να πραγματοποιηθούν πάντα εγκαίρως, ιδίως δε η ενδεχόμενη έγκριση του μεταποιητή, η εξακρίβωση των πληροφοριών που πρέπει να παρασχεθούν στην αίτηση για το πιστοποιητικό επιστροφής και η σύσταση της εγγύησης· ότι ήταν μερικές φορές αδύνατο, λόγω του γεγονότος αυτού, για τις αρμόδιες αρχές να εκδόσουν χωρίς καθυστέρηση το πιστοποιητικό επιστροφής· ότι οι μεταποιητές δεν μπορούν, ως εκ τούτου, να θεωρηθούν υπεύθυνοι για τη μη τήρηση ορισμένων διατάξεων του κανονισμού (ΕΟΚ) αριθ. 1729/87· ότι πρέπει, ως εκ τούτου, να καθιερωθεί μεταβατική περίοδος που επιτρέπει στους μεταποιητές, στο βαθμό που οι διοικητικοί έλεγχοι μπορούν να πραγματοποιηθούν με τρόπο ικανοποιητικό, να επωφελούνται από την επιστροφή, στην περίπτωση που το προϊόν βάσης μεταποιήθηκε πριν από την υποβολή της αίτησης για το πιστοποιητικό· ότι είναι λοιπόν σκόπιμο να προβλεφθεί προθεσμία που καλύπτει τους 6 πρώτους μήνες της περιόδου εμπορίας 1986/87 ·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Ζάχαρης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Μετά από αίτηση του μεταποιητή η οποία πρέπει να υποβληθεί μέχρι τις 29 Μαΐου 1987, κατά παρέκκλιση από τον κανονισμό (ΕΟΚ) αριθ. 1729/78, οι αρμόδιες αρχές των κρατών μελών μπορούν να εκδίδουν τα πιστοποιητικά επιστροφής για τα προϊόντα βάσης που μεταποιούνται σε χημικά προϊόντα και αναφέρονται στο παράρτημα του κανονισμού (ΕΟΚ) αριθ. 1010/86 του Συμβουλίου (5) μεταξύ 1ης Ιουλίου και 31ης Δεκεμβρίου 1986, εφόσον η αίτηση για το πιστοποιητικό ή/και η σύσταση της εγγύησης πραγματοποιήθηκε μετά τη μεταποίηση του προϊόντος βάσης, με τον όρο ότι ο μεταποιητής προσκομίζει ικανοποιητικές αποδείξεις που επιτρέπουν στις εν λόγω αρμόδιες αρχές να πραγματοποιήσουν τον αναγκαίο διοικητικό έλεγχο και να αποδείξουν ότι ο μεταποιητής πληροί τους όρους που αναφέρονται στις παραγράφους 2 και 3.

2. Κατά την υποβολή της αίτησης που αναφέρεται στην παράγραφο 1, ο εν λόγω μεταποιητής πρέπει να προσκομίσει απόδειξη, με τη μορφή δήλωσής του με την οποία πιστοποιείται ότι τα χημικά προϊόντα που αποτελούν το αντικείμενο της αίτησης για το πιστοποιητικό επιστροφής δεν επωφελήθηκαν από την επιστροφή κατά την εξαγωγή που εφαρμόζεται σε ορισμένα προϊόντα του τομέα της ζάχαρης τα οποία εξάγονται με τη μορφή εμπορευμάτων που δεν υπάγονται στο παράρτημα ΙΙ της συνθήκης.

3. Η παρέκκλιση που αναφέρεται στην παράγραφο 1 μπορεί να εφαρμοστεί μόνον για τον μεταποιητή ο οποίος δεν ήταν σε θέση να συμμορφωθεί, για λόγους ανεξάρτητους από τη θέλησή του, με τις διατάξεις των άρθρων 2 και 6 του κανονισμού (ΕΟΚ) αριθ. 1729/78 πριν από τη μεταποίηση του εν λόγω προϊόντος βάσης.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Μαΐου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 177 της 1. 7. 1981, σ. 4.

(2) ΕΕ αριθ. L 25 της 28. 1. 1987, σ. 1.

(3) ΕΕ αριθ. L 201 της 25. 7. 1978, σ. 26.

(4) ΕΕ αριθ. L 356 της 17. 12. 1986, σ. 13.

(5) ΕΕ αριθ. L 94 της 9. 4. 1986, σ. 9.